CELEX: 32015D0051
Language: et
Date: 2015-12-23 00:00:00
Title: Euroopa Keskpanga otsus (EL) 2016/21, 23. detsember 2015, millega muudetakse otsust EKP/2008/17, millega kehtestatakse eurosüsteemi ühishanke raamistik (EKP/2015/51)

9.1.2016   
            
            
               ET
            
            
               Euroopa Liidu Teataja
            
            
               L 6/5
            
         EUROOPA KESKPANGA OTSUS (EL) 2016/21,
   23. detsember 2015,
   millega muudetakse otsust EKP/2008/17, millega kehtestatakse eurosüsteemi ühishanke raamistik (EKP/2015/51)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikleid 127 ja 128,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 12.1 koosmõjus artiklitega 3.1, 5, 16 ja 24,
   ning arvestades järgmist:
   
               (1)
            
            
               EKP nõukogu otsustas 10. juulil 2014 pikendada eurosüsteemi hankekoordineerimise talituse (Eurosystem Procurement Coordination Office, EPCO) volitusi 31. detsembrini 2019. EKP nõukogu määras 7. jaanuaril 2015 EPCO asukohaks Banque centrale du Luxembourgi ruumid.
            
         
               (2)
            
            
               EPCO tegevuses ja selle ühishanke menetluses osalemisest võivad lisaks riikide keskpankadele olla huvitatud ka liikmesriikide asutused, liidu institutsioonid ja asutused või rahvusvahelised organisatsioonid. Osalemine peaks toimuma EKP nõukogu poolt kehtestatud tingimustel. Need tingimused peaksid olema samad, mida kohaldatakse keskpankade suhtes.
            
         
               (3)
            
            
               13. novembril 2014 võttis EKP nõukogu vastu suunise euro pangatähtede hanke kohta (1). Lisaks sellele muutus liidu hankeõigus tulenevalt Euroopa Parlamendi ja nõukogu direktiivist 2014/24/EL, (2) mis pooldab kaupade ja teenuste ühishankeid ja teatavate tsentraliseeritud meetodite kasutust. EKP nõukogu soovib kasutada ajakohastatud õigusaktide eeliseid ning soodustada ühishangetes osalemist.
            
         
               (4)
            
            
               EPCO ülesannete loetelus eelistatakse võimalike ühishangete kindlaksmääramist ja hindamist ning ühishangetest taganemise osas kohaldatakse ette määratud tähtaega.
            
         
               (5)
            
            
               EPCO eelarvemenetluse sujundamiseks ja täiendavate sammude toetamiseks peamiste ühishangete kontekstis kiitis EKP nõukogu 7. jaanuaril 2015 heaks mitmeaastase eelarve rahastamispaketi kasutamise. Samuti muutis EKP nõukogu hangete planeerimise paindlikumaks, millest tulenevalt valmistab EPCO ette EKP nõukogu poolt igal aastal heaks kiidetava jooksva hankekava.
            
         
               (6)
            
            
               EPCO tulemuslikkust ja tõhusust tuleb hinnata enne tema volituste lõppemist.
            
         
               (7)
            
            
               Seda arvesse võttes tuleb otsust EKP/2008/17 (3) muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse EKP/2008/17 muutmine
   Otsust EKP/2008/17 muudetakse järgmiselt.
   
               1.
            
            
               Artikli 2 lõige 3 asendatakse järgmisega:
               „3.   Käesolev otsus ei mõjuta Euroopa Keskpanga suunist (EL) 2015/280 (4).
               
                  (4)  Euroopa Keskpanga suunis (EL) 2015/280, 13. november 2014, eurosüsteemi tootmis- ja hankesüsteemi asutamise kohta (EKP/2014/44) (ELT L 47, 20.2.2015, lk 29).”"
						
            
         
               2.
            
            
               Artikli 3 lõige 1 asendatakse järgmisega:
               „1.   EPCO teostab järgmisi põhiülesandeid:
               
                           a)
                        
                        
                           teeb EPCO-le keskpankade poolt esitatud hankevajaduste alusel kindlaks võimalikud ühishanke juhud, mis jäävad käesoleva otsuse reguleerimisalasse või sellest väljapoole;
                        
                     
                           b)
                        
                        
                           valmistab punktis a osutatud hinnangu alusel ette ja vajadusel ajakohastab ühishanke menetluste aastakava;
                        
                     
                           c)
                        
                        
                           valmistab koostöös ühises hankemenetluses osalevate keskpankadega ette ühtsed tingimused;
                        
                     
                           d)
                        
                        
                           toetab keskpanku ühises hankemenetluses;
                        
                     
                           e)
                        
                        
                           toetab keskpanku hangetes, mis on seotud Euroopa Keskpankade Süsteemi ühisprojektidega, kui seda taotleb projekti juhtiv keskpank.
                        
                     EPCO võib teostada ka muid ülesandeid lisaks eespool osutatutele, eelkõige eurosüsteemi hea hanketava vastuvõtmise lihtsustamine ja ühishankeks vajaliku infrastruktuuri arendamine (näiteks oskused, teostusvahendid, teabesüsteemid, menetlused).”
            
         
               3.
            
            
               Artikli 3 lõige 4 asendatakse järgmisega:
               „4.   Keskpangad rahastavad EPCO eelarvet kooskõlas EKP nõukogu poolt vastu võetud reeglitega, mis võivad põhineda mitut aastat hõlmaval või aastaeelarve ettepaneku rahastamispaketil ning sätestada stiimuleid peamiste ühishanke projektide leidmiseks.”
            
         
               4.
            
            
               Artikli 3 lõige 7 asendatakse järgmisega:
               „7.   EPCO juhtivkomitee peab kohase aja jooksul enne EPCO volituste lõppemist hindama tema tegevuse tulemuslikkust ja tõhusust. Selle hinnangu põhjal otsustab EKP nõukogu, kas tuleb läbi viia valikumenetlus mujal asuva keskpanga leidmiseks.”
            
         
               5.
            
            
               Artikli 4 lõige 2 asendatakse järgmisega:
               „2.   Olles tuvastanud võimaliku ühishanke juhu, esitab EPCO keskpankadele ühises hankemenetluses osalemise kutse. Keskpangad peavad EPCO-le õigeaegselt teatama oma kavatsusest ühises hankemenetluses osaleda ning kavatsuse korral teatama EPCO-le oma majandusvajadustest. Kui hanketeate avaldamine ei ole vajalik, võib keskpank ühishankes osalemisest taganeda, kuni ta pole ametlikult võtnud kohustust osaleda. Kui menetluse puhul on vajalik hanketeate avaldamine, võib keskpank ühishankes osalemisest taganeda kuni hanketeate avaldamiseni.”
            
         
               6.
            
            
               Artikli 4 lõige 3 asendatakse järgmisega:
               „3.   Igal aastal esitab EPCO EKP nõukogule heakskiitmiseks ajakohastatud ühishanke menetluste hankekava, osutades juhtivate keskpankade nimed. EKP nõukogu teeb hankekava ja selle rakendamise osas otsuse pärast EPCO juhtivkomiteega konsulteerimist.”
            
         
               7.
            
            
               Artikkel 5 asendatakse järgmisega:
               „Artikkel 5
               Muude asutuste osalemine
               EKP nõukogu võib kutsuda EPCO tegevuses ja ühises hankemenetluses osalema keskpanku liikmesriikides, kus eurot pole veel kasutusele võetud, eurosüsteemi keskpankadele kohaldatavatel tingimustel. Lisaks sellele võib EKP nõukogu kutsuda EPCO tegevuses ja ühises hankemenetluses osalema liikmesriikide asutusi, liidu institutsioone ja asutusi või rahvusvahelisi organisatsioone, mille puhul sätestab EKP nõukogu tingimused osalemise kutses. Neid kutseid esitatakse ainult kaupade ja teenuste ühishanke osas, mis vastavad keskpankade ühistele vajadustele, ja kutsutavad üksused ja tingimused on samad, mis kehtivad eurosüsteemi keskpankadele.”
            
         Artikkel 2
   Lõppsätted
   Käesolev otsus jõustub kolmandal päeval pärast selle avaldamist Euroopa Liidu Teatajas.
   
      Frankfurt Maini ääres, 23. detsember 2015
      
         
            EKP president
         
         Mario DRAGHI
      
   
   
      (1)  Euroopa Keskpanga suunis (EL) 2015/280, 13. november 2014, eurosüsteemi tootmis- ja hankesüsteemi asutamise kohta (EKP/2014/44) (ELT L 47, 20.2.2015, lk 29).
   
      (2)  Euroopa Parlamendi ja nõukogu direktiiv 2014/24/EL, 26. veebruar 2014, riigihangete kohta ja direktiivi 2004/18/EÜ kehtetuks tunnistamise kohta (ELT L 94, 28.3.2014, lk 65).
   
      (3)  Otsus EKP/2008/17, 17. november 2008, millega kehtestatakse eurosüsteemi ühishanke raamistik (ELT L 319, 29.11.2008, lk 76).